題能仁照菴紹亨所建
作者：胡寅
朝代：宋

paragraphs: 福州多僧天下聞，緇衣在處如雲屯。
何人能了一大事，齋魚粥鼓徒紛紛。
雲中復表第二月，何異汙渠鑑毛髮。
不獨詩人水鏡昏，定知佛祖龕燈滅。
道人朅來南山下，蓋頭隨分茅一把。
菩薩果地已孤高，石廩峯前更瀟灑。
草菴初就來乞名，試往尋之水竹清。
莫訝此菴安四壁，大千沙界總分明。
觀君所至金碧煥，公才利用如澄觀。
隣僧無頼苦侵疆，何似古人不爭畔。
從他三毒癡貪嗔，我自元無一點塵。
携菴南北東西住，萬象光中獨露身。